《二月朔日哈密王席上三十韵》
清代·张荫桓

世德依天久，分藩胙土安。自调回部乐，永戴汉恩宽。

边远销烽尽，城高得地蟠。毡裘留塞色，几席展华观。

油碧朱轮贵，花翎宝石攒。门庭彰带砺，户籍凛凋刓。

有子衣能绍，延宾铗辍弹。娵隅台吉语，杂遝阿浑冠。

树密笼新句，荷枯冷钓竿。亭台余断础，磴石护危栏。

怆忆秦回焰，撄锋种族弹。九龙根叶瘁，百雉鼓鼙寒。

幽困靴刀在，飘零囷粟残。血流千里碧，心矢一门丹。

世已刬残箨，经才庋可兰。依然承闿泽，从未损维翰。

奕骥惟耕牧，前尘格羽干。由来瞻马首，何肯累猪肝。

欲醉曾非酒，高情暂憩鞍。共怜春盎盎，遑问夜漫漫。

枣大疑仙种，瓜藏佐午餐。蒸羊迁客感，设醴古人难。

竟日酣刍豢，三洲忆坫坛。床书荒外邈，舞袖雾中看。

急鼓违金奏，哀丝落玉盘。直同歌子夜，无解涕汎澜。

异曲仍三叠，沈忧触万端。白头曾典属，碧眼对奚官。

何日逢优诏，京华接旧欢。经年缠坎壈，失路此盘桓。

作者简介：（1837—1900）广东南海人。字樵野，一字皓峦。捐资为知县。光绪间，历山东登莱青道、安徽徽宁汝太广道；八年，以三品京堂，直总理衙门，有知外务之誉。旋因故降官。十一年，充出使美、日、秘鲁三国大臣，办理华工被害案件，争得美方赏银。十六年，还国，仍直总理衙门，历迁户部左侍郎。甲午战争后，历访英、法、德、俄等国，归国后曾陈自强之策。戊戌变法期间，受命管理京师矿务、铁路总局，与康有为往来甚密。政变后，遣戍新疆。西太后对外宣战后，被诬杀。有《三洲日记》、《英轺日记》、《铁画楼诗文钞》等。